Vilniaus Justino Vienožinskio dailės mokykla

Vilniaus Justino Vienožinskio dailės mokykla – Justino Vienožinskio vardo dailės mokykla, esanti Vilniuje. Veikia S. Konarskio g. 37 ir Naujosios Vilnios filialas Tremtinių g. 1. Mokykla įkurta 1958 m.
1994 m. suteiktas Vienožinskio vardas. Steigėjas yra Vilniaus miesto savivaldybė.

Istorija
Dailės mokyklos veikla prasidėjo dar XX a. 6-ajame dešimtmetyje, kai visoje Sovietų Sąjungoje buvo steigiamos panašaus tipo papildomo ugdymo dailės mokyklos. 1958 m. Vilniaus vaikų dailės mokykla tuometinio kultūros ministro Juozo Banaičio iniciatyva buvo įsteigta  LTSR Valstybinio dailės instituto patalpose. Pirmasis mokyklos vadovas – vitražo dailininkas Antanas Garbauskas (1932-2008).

Vėliau, dailės mokyklai augant ir plečiantis, ji kurį laiką veikė sename sostinės kvartale, dabartinės Savivaldybės aikštės vietoje, kuris buvo nugriautas statant Vyriausybės rūmus. 1975 m. mokykla įsikūrė Naujamiestyje, S. Konarskio gatvėje, neoklasikinės architektūros pastate, kur veikia iki šiol. 1991 m. įkuriamas ir mokyklos filialas Naujojoje Vilnioje.

Apie 1998 m. prasideda mokyklos atsinaujinimo laikotarpis – jos kolektyvą papildė jaunesniosios kartos menininkai, išsiplėtė dailės disciplinų ratas bei mokinių auditorija – įsteigiamos dizaino, animacijos,  fotografijos, architektūros studijos įvairaus amžiaus vaikams ir jaunimui, atskiros senjorų bei Trečiojo amžiaus universiteto lankytojų grupės.

Mokymas 
Mokoma pagal Švietimo ir mokslo ministerijos patvirtintas bendrąsias dailės mokyklų programas. Mokslo metai skirstomi pusmečiais, atostogos sutampa su bendrojo lavinimo mokyklų atostogomis. Atsiskaitymo forma – darbų peržiūros.

7–11 metų vaikai priimami į pradines klases.

12–17 metų mokiniai – į pagrindines klases.

Vyresnių klasių moksleiviai ir suaugusieji – į studijas.

Kasmet organizuojamos kūrybinės vasaros stovyklos.

Ugdymo kursai 
Pradinio ugdymo kursai trunka 3 metus, priimami 7–11 m. vaikai. Mokomieji dalykai: erdvinė raiška, grafinė raiška, spalvinė raiška. Pamokos vyksta 2–3 kartus per savaitę, pamokos trukmė – 2 akademinės val. Mokestis – 50 Lt už mėnesį (mokestis renkamas už pusmetį). Yra lengvatų socialiai remtinų šeimų vaikams.

Pagrindinio ugdymo kursai trunka 4 metus, priimami vyresni nei 12 m. vaikai bei suaugusieji. Pamokos vyksta 4 kartus per savaitę, pamokos trukmė – 3 akademinės val. Mokomieji dalykai: piešimas, kompozicija, tapyba, skulptūra, keramika, grafika, dailėtyra, galima rinktis fotografijos, instaliacijos, stiklo ir kt. studijas. Birželio mėnesį vyksta dviejų savaičių kūrybinė praktika (pleneras). Baigdami šį kursą, mokiniai gina diplominį darbą. Baigusiems išduodamas Švietimo ir mokslo ministerijos patvirtinto pavyzdžio baigimo pažymėjimas. Mokestis – 75 Lt už mėnesį (mokestis renkamas už pusmetį). Yra lengvatų socialiai remtinų šeimų vaikams, bei vaikams, kurių šeimos nariai jau mokosi šioje mokykloje.

Tikslinio ugdymo kursas trunka 1–3 metus, priimami baigę dailės mokyklą arba kitur dailės mokęsi moksleiviai bei suaugusieji.

Studijos 
Mokykloje veikia piešimo, tapybos, fotografijos, keramikos, dizaino, grafikos, stiklo, skulptūros-instaliacijos, kultūros paveldo pažinimo studijos, kurias gali lankyti visi norintys. Programų trukmė vieneri metai.

Šaltiniai

Nuorodos 
 Mokyklos svetainė

Lietuvos dailės mokyklos
Vilniaus mokyklos
Naujoji Vilnia